**POROČILO NADZORNEGA ODBORA OBČINE TRŽIČ O OPRAVLJENEM PREGLEDU**

**ZAKLJUČNEGA RAČUNA OBČINE TRŽIČ**

**ZA LETO 2021**

KONČNO POROČILO

1. Nadzorni odbor v sestavi:

* + Andreja Potočnik, predsednica odbora;
  + mag. Alenka Bradač, članica;
  + Anže Perčič, član;
  + Boštjan Mešič, član;
  + Luka Lukič, član.

2. Poročevalka: Andreja Potočnik, predsednica odbora.

3. Izvedenec: ni bilo imenovanih izvedencev.

4. Ime nadzorovanega organa: Občina Tržič, Trg svobode 18, 4290 Tržič,

obcina@trzic.si.

# KAZALO

[KAZALO 5](#_Toc118982373)

[KRATEK POVZETEK 7](#_Toc118982374)

[1. Osnovni podatki o nadzoru 8](#_Toc118982375)

[1.1 Ime nadzornega organa 8](#_Toc118982376)

[1.2 Ime organa, v katerem se opravlja nadzor 8](#_Toc118982377)

[1.3 Kaj se nadzoruje 8](#_Toc118982378)

[1.4 Datum nadzora 8](#_Toc118982379)

[2. UVOD 9](#_Toc118982380)

[2.1 Osnovni podatki o nadzorovanemu organu 9](#_Toc118982381)

[2.2 Pravna podlago za izvedbo pregleda 9](#_Toc118982382)

[2.3 Datum in številka sklepa o izvedbi pregleda 9](#_Toc118982383)

[2.4 Namen in cilji pregleda 9](#_Toc118982384)

[2.5 Priprava poročila 10](#_Toc118982385)

[3. UGOTOVITVENI DEL 11](#_Toc118982386)

[4. PRIPOROČILA IN PREDLOGI 18](#_Toc118982387)

# KRATEK POVZETEK

Nadzorni odbor Občine Tržič (NO OT) je na svoji 39. redni seji dne 26. januarja 2022 s sklepom št. 160-39-4 sprejel Letni program dela NO OT za leto 2022, v katerem je predviden tudi pregled Zaključnega računa občine Tržič za leto 2021.

NO OT je dne 15.06.2022 s strani občinske uprave Občine Tržič prejel gradiva o zaključnem računu in v skladu z 31. členom Poslovnika NO OT pričel postopek priprave Poročila o zaključnem računu Občine Tržič.

NO OT je poročilo o Zaključnem računu OT za leto 2021 obravnaval na 44. redni seji z dne 15.06.2022. Na seji je bila s strani Občine Tržič prisotna ga. Marjeta Maček, vodja Urada za finance, ki je članom NO OT pripravila kratko obrazložitev ključnih postavk in splošnih poudarkov izvedbe proračuna za leto 2021.

Na 45. redni seji z dne 6.7.2022 in na 46. redni seji z dne 14.9.2022 smo člani nadzornega odbora obravnavali do teh sej pripravljene ugotovitve in se dogovorili o nalogah za pripravo Osnutka poročila o pregledu zaključnega računa proračuna za leto 2021.

Na 47. redni seji z dne 12.10.2022 smo člani NO OT oblikovali in sprejeli Osnutek poročila o pregledu zaključnega računa proračuna za leto 2021.

Na 48. redni seji z dne 9.11.2022 smo člani NO OT obravnavali Odzivno poročilo ter oblikovali in sprejeli Končno poročilo o pregledu zaključnega računa proračuna za leto 2021.

# Osnovni podatki o nadzoru

## Ime nadzornega organa

Nadzorni odbor Občine Tržič (NO OT).

## Ime organa, v katerem se opravlja nadzor

Občina Tržič, Trg svobode 18, 4290 Tržič, [obcina@trzic.si](mailto:obcina@trzic.si)

## Kaj se nadzoruje

Pregled zaključnega računa Občine Tržič za leto 2021.

## Datum nadzora

Nadzor zaključnega računa se je izvajal:

- 15.6.2022 na 44. redni seji NO OT,

- 6.7.2022 na 45. redni seji NO OT,

- 14.9.2022 na 46. redni seji NO OT,

- 12.10.2022 na 47. redni seji NO OT in

- 9.11.2022 na 48. redni seji NO OT.

1. **UVOD**

## Osnovni podatki o nadzorovanemu organu

Nadzorovani organ je Občina Tržič, ki je bila v času pregleda pri svojem delu organizirana v naslednjih organizacijskih enotah oziroma uradih:

-Urad za splošne zadeve in pravne zadeve;

-Urad za okolje in prostor;

-Urad za gospodarstvo in družbeno dejavnost in

-Urad za finance, javna naročila in družbene dejavnosti.

## Pravna podlago za izvedbo pregleda

* 32. člen Zakona o lokalni samoupravi (Uradni list RS, št. 94/07 UPB, 76/08, 79/09, 51/10, 40/12 - ZUJF);
* 40. do 55. člen Statuta Občine Tržič (Uradni list RS 19/13 in 74/15);
* Poslovnik Nadzornega odbora Občine Tržič (Uradni list RS, 82/16) in
* Sklepi Nadzornega odbora Občine Tržič št. 109-26-5.

## Datum in številka sklepa o izvedbi pregleda

Na svoji 39. redni seji z dne 26.1.2022 je NO OT sprejel sklep št. 160-39-4 s katerim je v letnem načrtu svojega dela predvidel pregled zaključnega računa Občine Tržič za leto 2021.

NO OT je dne 15.06.2022 s strani Občinske uprave Občine Tržič prejel gradiva o zaključnem računu in v skladu z 31. členom Poslovnika NO OT pričel postopek priprave Poročila o zaključnem računu Občine Tržič.

Na podlagi določb Poslovnika nadzornega odbora občine Tržič je NO izvedel pregled zaključnega računa proračuna Občine Tržič za leto 2021.

## Namen in cilji pregleda

Glavni namen pregleda zaključnega računa Občine Tržič za leto 2021 je bil ugotoviti razloge za odstopanja realizacije planiranih proračunskih postavk glede na sprejeti proračun za leto 2021.

Poleg tega pa tudi ugotoviti morebitne neučinkovitosti, negospodarnosti, nezakonitosti in nepravilnosti pri porabi javnih sredstev ter o tem izdelati poročilo z ugotovitvami in podati priporočila.

NO OT je izvajal pregled po metodi vzorčenja, kar pomeni, da smo iz celotne dokumentacije za podrobnejši pregled izbrali zgolj določene postavke, izračune in obrazložitve.

## Priprava poročila

Pri pripravi poročila so sodelovali Andreja Potočnik, predsednica odbora, ter člani NO OT mag. Alenka Bradač, Boštjan Mešič, Luka Lukič in Anže Perčič.

# UGOTOVITVENI DEL

**Splošne ugotovitve:**

V letu 2021 je Občina Tržič (v nadaljevanju OT) poslovala pozitivno, realizirala je presežek prihodkov nad odhodki v višini 2.070.821,31 EUR. V planu je bil sicer načrtovan presežek odhodkov nad prihodki v višini 3.033.015 EUR, vendar zaradi zamika pri izvedbi nekaterih investicij in višjih prihodkov iz državnega proračuna, na koncu leta ni bil realiziran proračunski primanjkljaj ampak presežek v bilanci prihodkov in odhodkov.

Realizacija načrtovanih prihodkov je znašala 88,54 % planiranih, kar predstavlja 13,8 mio EUR. Načrtovanje prihodkov je bilo po mnenju NO OT v času priprave proračuna ustrezno, saj je tekom leta prišlo do časovnega zamika realizacije pri izvajanju projekta DRR2, Aglomeracija Loka in energetski sanaciji gradu Neuhaus.

Na drugi strani pa so bili celotni odhodki realizirani v višini 11,7 mio EUR, kar je 63 % realizacija. Od tega so znašali investicijski odhodki 2.316.953 EUR. Načrtovani so bili v višini 8.132.158 EUR, kar pomeni 28,5 % realizacijo. Občina ni realizirala odhodkov, zaradi zamika prej omenjenih treh večjih investicij, kjer je prišlo do kasnejšega črpanja EU in proračunskih sredstev.

**Ugotovitve:**

**Ugotovitev 1:**

14 GOSPODARSTVO

NO OT ugotavlja, da je je bilo za gospodarstvo v letu 2021 planiranih 827.178 EUR, realizirana dejanska poraba pa v višini 580.853 EUR, kar predstavlja 70 %. Ta postavka vključuje spodbujanje razvoja malega gospodarstva, promocijo občine in spodbujanje razvoja turizma in gostinstva.

Ugotavljamo, da je bila postavka Spodbujanje razvoja turizma in gostinstva slabše izkoriščena, saj je bilo porabljenih 370.953 EUR od planiranih 527.343 EUR, kar predstavlja 70 %. Menimo, da ima občina Tržič ravno v segmentu turizem velik potencial. Zato bi bilo smiselno, ugotoviti kakšne so potrebe v občini v gostinski in turistični dejavnosti, saj bi bili razpisi bolj učinkoviti.

*Pojasnilo Občine Tržič k ugotovitvi 2:*

*Občinska uprava Občine Tržič se strinja z oceno o slabši izkoriščenosti, vendar so razlogi precej natančno opisani pri posamezni proračunski postavki oz. pripadajočem NRP-ju. Nekatere postavke so izkoriščene skoraj v celoti, pri posameznih večjih odstopanjih pa je podan razlog (Podzemni doživljajski park Sv. Ana, Regeneracija industrijskega območja BPT – RIO Tržič, turistične prireditve – epidemija, itd.).*

Odgovor NO OT:

NO OT sprejema pojasnilo.

**Ugotovitev 2:**

30609 SREDSTVA ZA POSPEŠEVANJE GOSPODARSTVA V OBČINI

NO OT ugotavlja, da je OT upoštevala priporočilo št. 1 iz Pregleda zaključnega računa za leto 2020 in je iz PP 30609 izločila postavke, ki niso neposredno povezane s spodbujanjem in pospeševanjem gospodarstva v občini. Tak primer je bila v preteklem obdobju postavka Zelena naselja, ki se odslej navaja v opisu realizacije pri PP 30101 SOFINANC.PROGRAMOV LAS-LEADER-CLLD. Je pa tudi res, da v letu 2021 s tega naslova ni bilo planirane realizacije zato ne moremo z gotovostjo trditi, da je bilo priporočilo upoštevano.

Kar se tiče realizacije na PP30609 za leto 2021 NO OT ugotavlja, da je bila realizacija izredno dobra na dveh postavkah (Izvajanje aktivnosti kreativnega centra in Neposredne spodbude za spodbujanje podjetništva in zaposlovanja), kjer so bila sredstva skoraj v celoti koriščena. Na tretji postavki (Regeneracija industrijskega območja BPT-RIO Tržič) pa realizacije ni bilo. Obrazložitev naj bi bila podana pod pripadajočim NRP, vendar tega v dokumentaciji nismo našli.

*Pojasnilo Občine Tržič k ugotovitvi 2:*

*Obrazložitev je bila podana v zaključnem računu pod NRP 41408004 – Regeneracija industrijskega območja BPT – RIO Tržič.*

*Za potrebe odzivnega poročila citiramo omenjeno obrazložitev:*

*»Prek NRP-ja se izvršujejo aktivnosti Občine Tržič za revitalizacijo območja nekdanjega BPT-ja.*

*Sredstva na NRP so bila namenjena za postavitev toaletnih prostorov na območju parka BPT. Občina Tržič je konec septembra oddala vabilo k oddaji informativnih ponudb za izdelavo projektne dokumentacije in postavitev toaletnih prostorov. Glede nato, da je območje parka pod kulturnovarstveno zaščito in je potrebno slediti določenim zahtevam in smernicam Zavoda za varstvo kulturne dediščine in glede na predvideno velikost objekta bo potrebno prvotno izdelati projektno dokumentacijo IZP in v nadaljevanju dokumentacijo za pridobitev gradbenega dovoljenja za nezahtevne objekte (DNZO) in projekt za izvedbo (PZI). V letu 2022 se za ta namen načrtuje objava javnega naročila za izbor ponudnika za izvedbo projekta.«*

Odgovor NO OT:

NO OT upošteva pojasnilo in hkrati ugotavlja, da je bilo spregledano med NRP pojasnili.

**Ugotovitev 3:**

30302 RAZVOJ KOLESARSKEGA IN GORSKO-KOLESARSKEGA TURIZMA

NO OT ugotavlja, da OT ni upoštevala priporočila št. 2 iz Pregleda zaključnega računa za leto 2020, da ohrani samostojno PP RAZVOJ KOLESARSKEGA IN GORSKO-KOLESARSKEGA TURIZMA.

Posledično tudi ugotavljamo, da so iz proračuna za leto 2021 popolnoma izginila sredstva in aktivnosti za pospeševanje gorsko kolesarskega turizma, legalizacijo in ureditev gorsko kolesarskih prog. V Odzivnem poročilu OT na Poročilo o pregledu zaključnega računu za leto 2020, je OT navedel ambiciozne načrte, ki naj bi jih v letih 2021/2022 izvedla v sodelovanju s SORK-om (Svetovalni organ gorenjske regije za razvoj kolesarstva), vendar nič od tega nismo zasledili v obrazložitvah zaključnega računa za leto 2021.

Nekaj malenkosti je omenjeno v postavki 30305 UPRAVLJANJE TURISTIČNE INFRASTRUKTURE IN PRODUKTOV, vendar je to zanemarljivo, nikakor pa ne v skladu z ambicioznimi načrti.

*Pojasnilo Občine Tržič k ugotovitvi 3:*

*Aktivnosti na področju razvoja gorskega kolesarjenja so temeljila na predpostavki, da bo v letu 2021 že pripravljena novelacija Strategije razvoja kolesarskega turizma z akcijskim načrtom do leta 2025. Žal zaradi objektivnih razlogov (epidemija, odsotnosti, itd.) aktivnosti nista bili realizirani, zato tudi ni bilo možno oz. smiselno izvajati drugih aktivnosti na tem področju.*

Odgovor NO OT:

NO OT ugotavlja, da sicer obstajajo objektivni razlogi, ki jih navaja OT. Vendar smatramo, da se s tem vseeno ustvarja trajna škoda za razvoj gorsko kolesarskega turizma, saj se v drugih okoljih delajo veliki premiki na tem področju, čeprav tudi tam ni sprejete širše strategije razvoja kolesarskega turizma na nivoju regije ali celo države. Zaradi tega se bo v naši občini zaostanek za bolj agilnimi še bolj povečal.

**Ugotovitev 4:**

NO OT ugotavlja, da OT večinoma upošteva priporočilo številka 3 iz Pregleda zaključnega računa za leto 2020. Vsaj na pomembnejših proračunskih postavkah so komentarji o doseženi realizaciji in razlogi za (ne)doseganje dovolj podrobno in transparentno opisani. Na manjših postavkah pa se še vedno najdejo pomanjkljivi opisi. Vsaj tako je razbrati iz postavk, ki smo jih pregledali in zanje podali ugotovitve v tem poročilu. Nekatere proračunske postavke zasledujemo že daljše obdobje, nekatere pa so bile izbrane po principu naključnega vzorčenja. Verjetno je kvaliteta opisov odvisna tudi od odgovorne osebe, ki prispeva komentarje za konkretno postavko.

*Pojasnilo Občine Tržič k ugotovitvi 4:*

*Občinska uprava Občine Tržič delno sprejema usmeritev za izboljšanje oz. splošno kritiko Nadzornega odbora Občine Tržič in seznanja, da se bo pomanjkljivosti dodatno poskušalo odpraviti. Podredno moramo opozoriti, da lahko Nadzorni odbor Občine Tržič pri proračunskih postavkah, ki vključujejo NRP-je, podrobnejšo obrazložitev najde pri obrazložitvah NRP-jev.*

Odgovor NO OT:

NO OT sprejema pojasnilo. Kar se tiče pojasnil k NRP-jem se strinjamo in smo jih, razen v enem primeru, ko smo pojasnilo spregledali, tudi vedno upoštevali. Vendar pa pri določenih postavkah NRP-ji niti niso navedeni. Zato priporočamo, da so pri relevantnih postavkah, kjer se pojasnilo sklicuje na pojasnila za NRP-je, vedno navede ustrezni NRP.

**Ugotovitev 5:**

30305 UPRAVLJANJE TURISTIČNE INFRASTRUKTURE IN PRODUKTOV

NO OT ugotavlja, da je realizacija na PP 30305 izredno nizka v primerjavi s planom, komaj 18,4%. Ključni samostojni postavki v PP 30305 v skupni vrednosti 75.000 € sta bili:

* NRP 42039003 - Podzemni doživljajski park Sv. Ana in
* NRP 42039004 - Raziskovalno učni center za plazove in naturo 2000.

Obe sta bili realizirani v minimalnem obsegu. Razlogi za nedoseganje so ustrezno zapisani v pojasnilih.

Preostanek sredstev v vrednosti 45.000 € je bil realiziran le v višini 33%. Realizacija je bila razdrobljena med večje število manjših aktivnosti, ki pa niso podrobneje opisane, niti ne razlogi za nižjo realizacijo.

*Pojasnilo Občine Tržič k ugotovitvi 5:*

*Razlogi za nižjo realizacijo ostalih sredstev na postavki 30305, če ne upoštevamo NRP-jev, so sledeči:*

*- zaradi dolgotrajnih postopkov za pridobivanje ustreznih dovoljenj se je zamaknila vzpostavitev tematske poti Konjščica, ki naj bi po načrtu vključevala kar nekaj premične infrastrukture. Poleg usmerjevalnih in informacijskih tabel tudi razgledišče, gugalnico ipd. Vse skupaj je vrednoteno na 25.000,00€,*

*- načrtovana je bila tudi menjava dvojnih masivnih vrat v Šentanskem rudniku (v Antonovem rovu), ki smo jih namestili v letošnjem letu,*

*- zaradi objektivnih razlogov ni bila dokončana novelacija Strategije razvoja kolesarskega turizma z akcijskim načrtom do leta 2025, zato tudi ni bilo možno oz. smiselno izvajati drugih aktivnosti na področju razvoja gorsko kolesarskega turizma.*

*Sredstva s postavke so bile porabljena za:*

*- zagotavljanje ustreznega obveščanja o nevarnosti plazov na območju Zelenice,*

*- oblikovanje celostne podobe parka Udinboršt,*

*- poplačilo elektrike za vlečnice in vstopne postaje Zelenica,*

*- plačilo najemnine Skladu kmetijskih zemljišč za smučišče Zelenica,*

*- nakup prenosnega računalnika Lenovo, ki je bil odtujen ob vlomu v Dom pod Storžičem,*

*- poplačilo komunalnih storitev in vzdrževanje Rožnovenske poti,*

*- ureditev dodatne usmerjevalne signalizacije ob turnokolesarski poti Trans Karavanke,*

*- nabavo in obnovo dodatne opreme na Poti treh zvonov,*

*- izdelavo table za plezalno steno na zgornji postaji Zelenice, ki je bila postavljena v sklopu projekta Alpe Adria Karavanke,*

*- igrifikacijo mestnega jedra in Poti treh zvonov,*

*- izvajanje promocijskih aktivnosti ter poplačila najemnin, zavarovalne premije za objekte in opremo.*

Odgovor NO OT:

NO OT sprejema pojasnilo.

**Ugotovitev 6:**

60205 INVEST. VZDRŽ. KATEGORIZIRANIH CEST

NO OT ugotavlja, da je realizacija na PP 60205 izredno nizka. Zgolj 30,8%. Glede na to, da gre za velik znesek (planirano 2.195.092 €), je seveda zelo opazen in občuten vpliv na realizacijo občinskega proračuna.

NO OT hkrati ugotavlja, da je v pojasnilih realizacija zelo podrobno razdelana in opisana po posameznih projektih. Tudi razlogi za nižjo realizacijo od planirane na konkretnih projektih so dovolj podrobno in transparentno zapisani.

*Pojasnilo Občine Tržič k ugotovitvi 6:*

*Občina Tržič je v odzivnem poročilu še enkrat podrobno pojasnila razloge za nizko realizacijo na proračunski postavki, čeprav je NO OT že v osnovni ugotovitvi poudaril, da so razlogi za nižjo realizacijo v poročilu ustrezno pojasnjeni. Zato pojasnila ne navajamo ponovno.*

Odgovor NO OT:

NO OT ni ponovno povzemal obsežnega pojasnila OT iz odzivnega poročila saj za to ni potrebe. Verjetno je OT spregledal, da je NO OT že v osnovni ugotovitvi poudaril, da je pojasnilo za postavko 60205 ustrezno in dovolj podrobno.

**Ugotovitev 7:**

TERJATVE

Občina v poročilu na dan 31.12.2021 navaja stanje vrednosti terjatev na kontu 120 v višini 248.310,35 €, kar je več kot stanje na isti dan v preteklem letu. Vrednost zapadlih terjatev je znašala 128.127,24 €, kar pa je manj kot v letu 2020, ko je občina izkazovala vrednost 133.212,71 €. Pretežni del zapadlih terjatev še vedno predstavljajo stare terjatve iz naslova najemnin za poslovne prostore in stanovanja, vključno z obračunanimi zamudnimi obrestmi, izvršilnimi in drugimi stroški. Že več let so vložene izvršbe pri pristojnem sodišču, vendar ni premoženja, ki bi bil lahko predmet izvršb in poplačila terjatev. Iz tega naslova lahko poslovanje občine ocenimo kot dobro.

**Ugotovitev 8:**

POSLOVANJE KS BISTRICA PRI TRŽIČU

V poročilu KS Bistrica pri Tržiču za leto 2021 izkazuje na dan 31.12.2021 odprte terjatve do kupcev v višini 4.141,98 EUR, od tega je 2.140,66 EUR zapadlih. Zapadle terjatve do tega najemnika so bile obravnavane že v poročilu NO OT, ko je bil izveden pregled poslovanja za to KS za leti 2017 in 2018 in tudi v lanskem poročilu NO OT za zaključni račun.

Iz poročila je razvidno, da so bili celotni prihodki sicer v letu 2021 za 22,92 višji od prihodkov v letu 2020. Najbolj so se povečali prihodki iz naslova premoženja – poravnava zapadlih terjatev iz naslova najemnine za poslovni prostor. Omenjena je tudi Pogodba o prevzemu dolga pri podjetju Elektrolift d.o.o., ni pa navedenih podatkov do kdaj naj bi se dolg poplačal in od koga se je dolg prevzel.

*Pojasnilo Občine Tržič k ugotovitvi 8:*

*V letnem poročilu Krajevne skupnosti Bistrica pri Tržiču je pri seštevku odprtih terjatev do kupcev na dan 31.12.2021 prišlo do napake. Pravilen znesek vseh odprtih postavk na dan 31.12.2021 znaša 2.695,24 eur, od tega je 1.674,51 eur zapadlih. Seštevek odprtih terjatev po posameznih kupcih je pravilen. V primerjavi z odprtimi postavkami na dan 31.12.2020 so se terjatve do kupcev na dan 31.12.21 zmanjšale v višini 3.398,34 eur.*

*Prihodki v letu 2021 so se v primerjavi z letom 2020 povečali za 22,91 odstotkov, in sicer največ iz naslova prihodkov od premoženja – najemnine za poslovne prostore.*

*Dne 23.11.2021 je bila sklenjena pogodba o prevzemu dolga med najemnikom Gašper Zaplotnik s.p. in podjetjem Elektrolift d.o.o. v višini 4.395,89 eur. Podjetje Elektrolift d.o.o. je v letu 2020 in 2021 opravilo storitve za Krajevno skupnost Bistrica pri Tržiču v višini 4.395,89 eur. Dne 1.12.2021 je bila izvedena kompenzacija v višini 4.395,89 eur med podjetjem Elektrolift d.o.o. in Krajevno skupnost Bistrica pri Tržiču. Preostanek odprtih postavk iz naslova pogodbe o prevzemu dolga do Elektrolift d.o.o. so bile poravnane dne 16.2.2022 na podlagi asignacijske pogodbe z dne 18.1.2022 med Elektrolift d.o.o., Občino Tržič in Krajevno skupnost Bistrica pri Tržiču.*

Odgovor NO OT:

NO OT sprejema pojasnilo. Hkrati ugotavljamo, da manjka informacija ali so bili narejeni ustrezni popravki v bilanci stanja.

**Ugotovitev 9:**

41207013 SEVERNI PRIKLJUČEK NA DRŽAVNO CESTO

V Odzivnem poročilu OT na Poročilo o pregledu zaključnega računu za leto 2020, je OT navedla da se za leto 2021 načrtuje pridobitev projektne dokumentacije DGD in PZI.

V obrazložitvi ZR 2021 na strani 118 pa OT navaja, da se s postopki pridobivanja projektne dokumentacije in OPPN-ja sploh še ni pričelo, čeprav je bilo v odzivnem poročilu OT navedeno, da je začetek priprave OPPN za severni priključek načrtovan še v letošnjem letu (to je bilo leto 2021).

*Pojasnilo Občine Tržič k ugotovitvi 9:*

*Pogodba z zunanjim izvajalcem za izdelavo OPPN Severni priključek je bila podpisana 22. 12. 2021 po zaključenem postopku oddaje javnega naročila. Izbrani izvajalec Protim Ržišnik Perc d.o.o. je v januarju pripravil izhodišča za pripravo OPPN, ki so bila s sklepom župana z dne 9. 2. 2022 o pripravi občinskega podrobnega prostorskega načrta za območje TRŽ 23 Severni priključek potrjena. Navedeno pojasnjuje zapisano v obrazložitvi NRP, da »prostorska dokumentacija v letu 2021 ni bila predvidena in se zato aktivnost načrtuje v letu 2022«. Z izvedbo javnega naročila za izbiro izvajalca konec leta 2021 smo tako ustvarili pogoje za pričetek priprave OPPN v letu 2022.*

Odgovor NO OT:

NO OT sprejema pojasnilo.

# PRIPOROČILA IN PREDLOGI

**Priporočilo št. 1 (veza ugotovitev št. 1 in 4)**

NO OT priporoča, da OT pri pojasnilih posameznih proračunskih postavk, ki naj bi se sklicevale na pojasnila NRP-jev, vedno izrecno navede konkreten NRP kjer se nahaja relevantno pojasnilo.

**Priporočilo št. 2 (veza ugotovitev št. 3)**

NO OT priporoča, da se OT intenzivneje posveti razvoju gorko kolesarskega turizma in pri tem ne čaka na pripravo splošnih regijskih strategij za razvoj kolesarstva, saj do sprejema le teh lahko postori že veliko aktivnosti, ki terjajo čas in denar (recimo legalizacija kolesarskih stez, pridobivanje služnosti itd.). Tovrstne aktivnosti bo treba izvesti tudi po sprejemu strategije, le da bo časovni zaostanek za drugimi okolji, ki so se tega že lotila, bistveno večji. Kar bo seveda vplivalo tudi na konkurenčnost in privlačnost naše občine za tovrstni turizem.

***predsednica nadzornega odbora***

***Andreja Potočnik, l.r.***

* mag. Alenka Bradač, članica
* Anže Perčič, član
* Boštjan Mešič, član
* Luka Lukič, član

Tržič, 9.11.2022